b"\n_START_ARTICLE_\nModerne krigsf\xc3\xb8relse\n_START_PARAGRAPH_\nModerne krigsf\xc3\xb8relse beskriver perioden fra 1980'erne, hvor informationssamfundet begyndte at p\xc3\xa5virke milit\xc3\xa6r doktrin og teknologi. Udtrykket omfatter konflikter hvor mindst en af parterne er en industrialiseret stat._NEWLINE_Den vigtigste konsekvens af informationssamfundets indtog i krigsf\xc3\xb8relsen er at fokuset er flyttet fra platformbaseret krigsf\xc3\xb8relse til netv\xc3\xa6rksbaseret krigsf\xc3\xb8relse. Dette beskriver effekten af at man i mindre grad t\xc3\xa6ller antal krigsskibe og kampvogne, og mere fors\xc3\xb8ger at samle og bruge information for at bruge mere begr\xc3\xa6nsede virkemidler p\xc3\xa5 en mere eksakt m\xc3\xa5de. Selve v\xc3\xa5bnene er de samme som tidligere, men de har meget elektronik i till\xc3\xa6g, og brugen har \xc3\xa6ndret sig._NEWLINE_Efter den kolde krigs afslutning er milit\xc3\xa6re budgetter verden rundt blevet reduceret. Sammen med en social tendens hvor der er mindre tolerance overfor b\xc3\xa5de egne og civile tab har dette skabt en situation hvor informationsoverlegenhed, alts\xc3\xa5 evnen til at have den bedste oversigt over slagmarken og fjendens intentioner og dispositioner, er blevet et m\xc3\xa5l for en styrkes slagkraft._NEWLINE_P\xc3\xa5 den tekniske side er der flere tendenser som sammen har gjort dette muligt: Computere og sensorer er blevet lettere, mere robuste og billigere, efter som elektronikken de er bygget op af er blevet billigere og bedre. Den udbredte tilg\xc3\xa6ngelighed af satellitnavigation har gjort det enklere at holde oversigt over egne styrker, for eksempel med automatisk positionsrapportering. Overv\xc3\xa5gningssatellitter af forskellige slags kan give data som hurtigt kan bearbejdes af nye, kraftige computere og g\xc3\xb8res tilg\xc3\xa6ngelig i feltet._NEWLINE_Pr\xc3\xa6cisionsv\xc3\xa5ben s\xc3\xa6tter ogs\xc3\xa5 sit pr\xc3\xa6g p\xc3\xa5 moderne krigsf\xc3\xb8relse. Efter som pr\xc3\xa6cisionstyrede v\xc3\xa5ben er blevet mere p\xc3\xa5lidelige, kr\xc3\xa6ves der mindre og mindre volume af bomber, granater og missiler for at opn\xc3\xa5 \xc3\xb8nsket effekt."